Валар муьлххачу бахьаница тIедан тарлуш ду: хи буха вахарца я машен дIакхетарца, я шен меттахь волуш, я больницехь волуш, я кхидолчу муьлххачу кепара а. Бакъду, валар тIедар кхечу бахьаница яздина хиллехь, цомгуш хиларе хьежор вац хьо. Далла лиъначу хенахь хьан оьмар чекхйолу, цундела саоьцу малик гал ца долу са эцарехь, шен хан кхаьчнарг тIаьхьа ца тотту цо я цхьаннан меттана кхечун са а ца оьцу цо. Веза- Сийлахьчу Дала массо адамийн эла волчу Мухьаммадах (Делера салам-маршалла хуьлийла цунна) лаьцна аьлла: «Мухьаммад Элча ма ву, цул хьалха (кхиболу)элчанаш дIабахана. Иза велча я вийча – шаьш хиллачу (керсталле) духадоьрзур дара шу? Шен динах вухаваьлларг милла велахь а‚ цхьана а хIуманца Далла зен ца до цо. АллахIа мела лур бу шукра деш болчарна (Шена муьтIахь болчарна)». «Алу Iимран», 144. ХIара аят доьссина Ухьудехь тIом болуш, Делан Элча (Делера салам-маршалла хуьлийла цунна) вийна аьлла эладита даьржина, тIаккха мунепакъ наха бусалба нахе аьллачу хенахь: «Иза вийнехь, шайн хьалха хиллачу (керста) дине духадерза шу». Шеца там боцчух цIена Ву АллахI, Делан Элча (Делера салам-маршалла хуьлийла цунна) вуьйр воций Шена хуъушехь аьлла Дала: «Иза велча я вийча – шаьш хиллачу (керсталле) духадоьрзур дара шу?» Кхечу аятехь Дала хаийтина Ша Шен Пайхамар (Делера салам- маршалла хуьлийла цунна) наха верах ларвина хилар. Веза-Сийлахьчу Дала аьлла: «ХIай Элча! ДIакхачаде (дерриге)хьайга хьан Дала доссийнарг (элчаналла). Ахьа иза ца дахь (цунах цхьадерг хьулдахь) – ахьа кхочушдина ца хуьлу Цуьнан элчаналла. АллахIа ларвеш ву хьо нахах (мостагIийн вуонах). Баккъалла а, АллахIа ца нисдо керста къам». «Аль-Маидат», 67.